………………………………………

………………………… 20…… г.

**ОДОБРИЛ,  
МИНИСТЪР:**

**Д-Р ГЕОРГИ ТАХОВ**

**ДО**

**МИНИСТЪРА НА ЗЕМЕДЕЛИЕТО И ХРАНИТЕ**

**Д-Р ГЕОРГИ ТАХОВ**

**ДОКЛАД**

от д-р Лозана Василева – заместник-министър на земеделието и храните

**Относно:** Проект на Наредба за изменение и допълнение на Наредба № 5 от 2018 г. за прилагане на правилата на биологично производство, етикетиране и контрол, и за издаване на разрешение за контролна дейност за спазване на правилата на биологичното производство, както и за последващ официален надзор върху контролиращите лица

**УВАЖАЕМИ ГОСПОДИН МИНИСТЪР,**

На основание чл. 17, ал. 1 от Закона за прилагане на Общата организация на пазарите на земеделски продукти на Европейския съюз (ЗПООПЗПЕС), представям Ви за одобрение проект на Наредба за изменение и допълнение на Наредба № 5 от 2018 г. за прилагане на правилата на биологично производство, етикетиране и контрол, и за издаване на разрешение за контролна дейност за спазване на правилата на биологичното производство, както и за последващ официален надзор върху контролиращите лица.

**Причини, които налагат приемането на акта**

В резултат на влезлия в сила от 01.01.2022 г. Регламент (ЕС) 2018/848 на Европейския парламент и на Съвета от 30 май 2018 година относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета (OB L 150 от 14.06.2018 г.) (Регламент (ЕС) 2018/848) и възникналите допълнителни въпроси в хода на неговото прилагане, е необходимо да се актуализира националната нормативна уредба в тази област, а именно Наредба № 5 от 2018 г. за прилагане на правилата на биологично производство, етикетиране и контрол, и за издаване на разрешение за контролна дейност за спазване на правилата на биологичното производство, както и за последващ официален надзор върху контролиращите лица (обн., ДВ, бр. 75 от 2018 г.)(Наредба № 5 от 2018 г.).

Във връзка с Приложение II, Част III, т. 3.2.1, буква „г“ от Регламент (ЕС) 2018/848 е разписана възможност за издаване на дерогация/разрешение от Компетентния орган за събиране на мекотелни индивиди за разплод от естествената среда.

Съгласно Приложение II, Част II, т. 1.6.7 от Регламент (ЕС) 2018/848, с цел определяне на подходящата гъстота на животните, Компетентният орган определя животинските единици, равностойни на пределната стойност, посочена в точка 1.6.6., като спазва стойностите, определени във всяко от специфичните изисквания според вида животновъдство. За прилагането на това изискване с НИД на Наредба № 5 от 2018 г. се създава Приложение № 5 за съставянето на което са използвани данни от досега действащото право на Европейския съюз относно подходящата гъстота на животните, която да не надвишава границите от 170 кг органичен азот на година и на хектар земеделска площ.

Във връзка с възможността да бъдат издавани дерогации относно използването на небиологичен растителен репродуктивен материал (РРМ) в биологичното производство и с цел намаляване на административната тежест за всички оператори, са създадени условия за предоставяне на общо и генерално разрешение за използване в биологичното производство на небиологичен РРМ за производството на растения и растителни продукти, различни от РРМ, съгласно Приложение II, Част I, т. 1.8.5.7 и т. 1.8.6, буква „е“ от Регламент (ЕС) 2018/848, без да подават задължително заявление.

Вследствие подобрената функционалност на регистъра по чл. 45, ал. 1 (Био регистър) от наредбата са създадени условия наложените мерки да се докладват на Държавен фонд „Земеделие“ чрез регистъра, което облекчава обмена на информация между контролиращите лица и институциите.

Като допълнително облекчение при въвеждане в Био регистъра на резултатите от контрола, извършван от контролиращите лица за видовете проверки, лабораторни анализи от взети по време на проверките проби, всички наложени мерки съгласно чл. 48, ал. 6 от наредбата, както и информация за изпълнение на наложени такива, в проекта на наредба е предвидено срокът да бъде удължен от три работни дни на десет дни, от извършване на проверката, получаване на лабораторния резултат и налагане на мярката. По този начин срокът в чл. 45, ал. 3, т. 3 от наредбата се уеднаквява със срока в чл. 23, ал. 1, т. 12 от ЗПООПЗПЕС, като се заличава и т. 4 от чл. 45 на наредбата.

Отпада необходимостта/задължението на контролиращите лица да въвеждат ежегодно „Номер на парцел по ИСАК“. Съгласно действащата функционалност площите/обектите в система на контрол се нанасят по идентификатор на поземления имот. В следствие на това изменение информацията се въвежда еднократно и само се коригира/актуализира при настъпили промени.

За въвеждане от контролиращите лица в Био регистъра на рисковите категории на операторите, информация за: поземлени имоти в система на контрол, идентификация на животни; пчелни семейства и аквакултурни съоръжения; промяна в статуса на поземлени имоти/животни/пчелни семейства/аквакултурни съоръжения - биологични, или в преход; издадените разрешения по чл. 4, ал. 2 от наредбата, преработвателните обекти и търговските обекти, срокът се уеднаквява и удължава на десет дни.

С цел облекчаване на операторите с дейност животновъдство, същите подават на контролиращото лице актуална информация за: брой, движения и идентификация на животни в срок до десет дни, след края на всяко тримесечие от годината.

Разписано е изискване в сертификатите, издавани за дейности „Разпространение/Пускане на пазара“, „Внос“, „Износ“ и „Съхранение“ в т. 1 на част II „Специфични незадължителни елементи“ да се попълва само наименованието на групата продукти по Комбинираната номенклатура. Информацията по т. 2 от същата част остава незадължителен елемент за попълване, което намалява административната тежест за контролиращите лица и операторите.

Подобрява се обменът на информация между контролиращите лица и компетентното звено/компетентния орган във връзка с чл. 27, 28, параграф 2 и чл. 29 от Регламент (ЕС) 2018/848 и чл. 1 и чл. 2 от Регламент (ЕС) 2021/279 на Комисията от 22 февруари 2021 година за определяне на подробни правила за прилагането на Регламент (ЕС) 2018/848 на Европейския парламент и на Съвета по отношение на контрола и другите мерки за гарантиране на проследимостта и съответствието на биологичното производство и етикетирането на биологичните продукти (OB L 62 от 23.2.2021 г.), която включва:

* уведомяване при стартиране на официално разследване от контролиращите лица съгласно т. 2, част А1 от Приложение № 3;
* уведомяване при установяване на несъответствие и/или нарушение, което засяга биологичния характер на продукта. Контролиращите лица уведомяват по електронен път компетентното звено, а останалите контролиращи лица чрез меню „Съобщения“ на Био регистъра, в деня на установяването им или в следващия ден;
* уведомяване при установяване на несъответствие и/или нарушение от ниво 2 „Сериозни“ и/или ниво 3 „Критични“, което не засяга биологичния характер на продукта. Контролиращите лица уведомяват по електронен път компетентното звено, а останалите контролиращи лица чрез меню „Съобщения“ на Био регистъра, в срок до пет работни дни от установяването им;
* уведомяване при приключило официално разследване съгласно т. 8 и 9, част А1 от Приложение № 3. Контролиращите лица уведомяват по електронен път компетентното звено, а останалите контролиращи лица чрез меню „Съобщения“ на Био регистъра.

С цел съкращаване на сроковете за издаване на дерогации, свързани с животновъдните практики съгласно Приложение II, Част II, т. 1.7.8. от Регламент (ЕС) 2018/848 за подрязване на човката, когато се извършва в първите три дни от живота, опашката при овцете, обезроговяване и връзване на животни съгласно Приложение II, Част II, т. 1.7.5 от Регламент (ЕС) 2018/848, същите не се разглеждат от Постоянната междуведомствена консултативна комисия по биологично производство.

След година и половина прилагане на Приложение № 3 към чл. 48, ал. 6 -Каталог „Мерки е несъответствия“ се породи необходимост и от прецизиране на някои несъответствия и мерки, които след обсъждане с браншовите организации в сектора са изменени и допълнени.

**Цели**

Основна цел на предложения проект на Наредба за изменение и допълнение на Наредба № 5 от 2018 г. е националната нормативна уредба да гарантира пълно съответствие с правно обвързващите актове на Европейския съюз за биологичното производство, контрол и етикетиране на биологични продукти, и продукти произведени при преход и намаляване на административната тежест за оператори и контролиращи лица.

Разпоредбите в проекта на Наредба за изменение и допълнение на Наредба № 5 от 2018 г. са прецизирани и са съобразени с настъпилите промени в регистъра по чл. 45, ал. 1, поради подобрената му функционалност.

В предложеният проект на Наредба за изменение и допълнение на Наредба   
№ 5 от 2018 г. са прецизирани някои условия и реда за прилагане на правилата за биологично производство, етикетирането и контрола на биологични продукти и продукти произведени при преход, съгласно изискванията на Регламент (ЕС) 2018/848 и Регламент (ЕС) 2017/625 на Европейския парламент и на Съвета от 15 март 2017 година относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (EО) № 396/2005, (EО) № 1069/2009, (EО) № 1107/2009, (EС) № 1151/2012, (ЕС) № 652/2014, (EС) 2016/429 и (EС) 2016/2031 на Европейския парламент и на Съвета, регламенти (EО) № 1/2005 и (EО) № 1099/2009 на Съвета и директиви 98/58/EО, 1999/74/EО, 2007/43/EО, 2008/119/EО и 2008/120/EО на Съвета, и за отмяна на регламенти (EО) № 854/2004 и (EО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/EО, 96/93/EО и 97/78/EО на Съвета и Решение 92/438/EИО на Съвета (Регламент относно официалния контрол) (OB L 95, 7.4.2017г.).

За облекчаване на операторите и контролиращите лица е намалена административната тежест при въвеждане на информация в Био регистъра като всички срокове са удължени, уеднаквени и приведени в съответствие с тези в ЗПООПЗПЕС. Съкратени са сроковете за издаване на разрешения за някои дерогации.

С цел подобряване обмена на информация между контролиращите лица и компетентното звено е изменена и допълнена разпоредбата в чл. 57, ал. 2 от НИД на Наредба № 5 от 2018 г.

**Очаквани резултати от прилагането на акта**

Гарантиране на производството и предлагането на висококачествени биологични продукти на територията на Република България, чрез подобряване на условията и редът за прилагане на правилата за биологично производство, етикетирането и контрола на биологични продукти и продукти произведени при преход към биологично производство.

Подобряване на обмена на информация между контролиращите лица и компетентното звено, с цел своевременно уведомяване за установени несъответствия, нередности и наложени санкции с пълната документация към тях. Стартирането и приключването на официално разследване от контролиращите лица при несъответствия за продукти със засегнат биологичен характер, въведените срокове са гаранция за незабавяне на налагането на мярка.

Намалена е административната тежест за операторите и контролиращите лица чрез удължаване и уеднаквяване на сроковете за въвеждане на информация в Био регистъра и съкращаване на сроковете за издаване на разрешения за някои дерогации.

Вследствие подобрената функционалност на Био регистъра, с което са създадени условия наложените мерки да се докладват на Държавен фонд „Земеделие“, ще се улесни и дигитализира обмена на информация между контролиращите лица, компетентното звено и ДФ „Земеделие“.

Ограничаване на възможностите за системни нарушения и повишаване на ефективността на контролната дейност на контролиращите лица и официалния контрол.

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет.

За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за нейните адресати.

**Анализ за съответствие с правото на Европейския съюз**

Проектът на наредба не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

При проведената обществена консултация през периода от 31 юли до 30 август 2024 г. постъпиха предложния, които са отразени в настоящия проект на Наредба, поради което проектът е публикуван повторно за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 14 дни.

В изпълнение на чл. 26, ал. 5 от Закона за нормативните актове справките за постъпилите предложения и становища, заедно с обосновка за неприетите предложения от проведените две обществени консултации, са публикувани на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 17, ал. 1 от Закона за прилагане на Общата организация на пазарите на земеделски продукти на Европейския съюз предлагам да одобрите предложения проект на Наредба за изменение и допълнение на Наредба № 5 от 2018 г. за прилагане на правилата на биологично производство, етикетиране и контрол, и за издаване на разрешение за контролна дейност за спазване на правилата на биологичното производство, както и за последващ официален надзор върху контролиращите лица.

|  |  |
| --- | --- |
| **Приложениe:** | 1. Проект на Наредба; 2. Справка за отразяване на постъпилите становища; 3. Постъпили становища; 4. Справка за отразяване на постъпилите предложения и становища от проведената обществена консултация; 5. Предложения и становища, получени от проведената обществена консултация. |

**Д-Р ЛОЗАНА ВАСИЛЕВА**

*Заместник-министър на земеделието и храните*